На основу члана 24. у вези члана 6. Закона о јавном окупљању („Службени гласник РС“, број 6/16), члана 32. Закона о локалној самоуправи („Службени гласник РС“, број 129/07, 83/14-др. закон и 101/16-др. закон) и члана 41. и 138. Статута Општине Владичин Хан („Службени гласник Пчињског округа број 21/08 и 8/09 и „Службени гласник Града Врања“, број 11/13), Скупштина општине Владичин Хан, на седници одржаној 26.02.2017.године, донела је

**О Д Л У К У**

**О ОДРЕЂИВАЊУ ПРОСТОРА НА ТЕРИТОРИЈИ**

**ОПШТИНЕ ВЛАДИЧИН ХАН НА КОМЕ НИЈЕ**

**ДОЗВОЉЕНО ЈАВНО ОКУПЉАЊЕ**

**Члан 1.**

Одлуком о одређивању простора на територији Општине Владичин Хан на коме није дозвољено јавно окупљање (у даљем тексту: Одлука) одређује се простор на коме није дозвољено јавно окупљање више од 20 лица ради изражавања, остваривања и промовисања државних, политичких, социјалних и националних уверења и циљева, других слобода и права у демократском друштву.

**Члан 2.**

 Јавно окупљање није дозвољено испред:

* Објеката здравствених установа,
* Основних и средњих школа,
* Предшколских установа и
* Објеката од стратешког и посебног значаја за одбрану и безбедност Републике Србије.

Поред места из става 1. овог члана, окупљање није дозвољено на местима на којима се одржавањем окупљања крше људска и мањинска права и слободе других, угрожава морал или на местима која су затворена за јавност.

**Члан 3.**

Окупљања на отвореном простору пријављују се Полицијској станици Министарства унутрашњих послова у Владичином Хану.

 Одржавање окупљања пријављује се подношењем писане пријаве од стране организатора окупљања лично, препоручено пошиљком или електронским путем.

 Пријава се подноси најкасније пет дана пре времена одређеног за почетак одржавања окупљања.

**Члан 4.**

 Ова Одлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-23/18/2017-01**

 **ПРЕДСЕДНИЦА,**

**Данијела Поповић**